**IAI Heron TP** známy tiež ako **Eitan** je viacúčelové bezpilotné lietadlo s dlhou výdržou vo vzduchu operujúce v stredných výškach. Dron je novšou verziou lietadla IAI Heron 1, ktorý je súčasťou izraelského letectva od marca 2007.

Vznik a vývoj
-------------

Vylepšený Heron TP vzlietol prvýkrát v roku 2006 a v roku 2011 bol zaradený do služby v Izraelských vzdušných silách.

Konštrukcia a vlastnosti
------------------------

Heron TP môže byť buď ovládaný diaľkovo z pozemnej riadiacej stanice alebo môže letieť v plne autonómnom režime, čomu dopomáha navigačný systém GPS. 

Lietadlo je dlhé 14 m, pričom v prednej časti trupu sú umiestnené optické senzory a v strednej je radar so syntetickou apertúrou. Doplňujúce senzory môžu byť upevnené na závesníkoch jeho dvoch chvostových ramien. Rozpätím krídel 26 m sa už približuje lietadlu Boeing 717, ktorého rozpätie je len o 2,47 m dlhšie. Dron je vybavený zaťahovacím podvozkom a systémom automatického štartu a pristátia. 

Lietadlo je disponuje celou škálou senzorov, ako sú elektro-optický a infračervený senzor, laserový diaľkomer alebo radar so syntetickou apertúrou, ktoré mu umožňujú vykonávať rôzne typy operácií.

Štvorlistá vrtuľa je poháňaná jedným turboventilátorovým motorom Pratt & Whitney PT6A-67A s výkonom 900 kW. Tento výkonný motor umožňuje dronu lietať vo výške až 14 000 m a maximálnou rýchlosťou 370 km/h. Dolet lietadla je 7 400 km a vo vzduchu vydrží nepretržite asi 36 hodín.

Heron TP môže byť vybavený strelami typu vzduch-zem a v tejto verzii ho chce objednať aj India.

Používatelia
------------

Izrael  **Izrael**

Izraelské vzdušné sily: prevádzkujú 8 strojov Heron TP.
**Potenciálni používatelia**

India  **India**

Indické vzdušné sily: v septembri 2015 schválilo indické Ministerstvo obrany nákup 10 lietadiel Heron TP v hodnote 400 mil. amerických dolárov.
Nemecko  **Nemecko**

Luftwaffe: 12. januára 2016 schválil nemecký parlament prenájom dronu Heron TP ako dočasné riešenie pre nemecké letectvo, kým nebude ukončený projekt nového európskeho bezpilotného lietadla. Heron TP bude zaradený do služby v roku 2018 a vo výzbroji Luftwaffe by mal vydržať až do roku 2025. Nemecko sa tak rozhodlo po pozitívnych skúsenostiach s dronmi Heron 1 v Afganistane, ktoré majú prenajaté už od roku 2010.

Operačné nasadenie
------------------

### Operácia Protective Edge (Ochranné ostrie)

Podľa vyjadrení jedného z veliteľov, ktorý riadi misie dronov Heron TP, sú tieto bezpilotné prostriedky používané v Izraeli aj na bojové misie. Jednou z takýchto operácií bol útok na pozície organizácie Hamas v Gaze v lete 2014.

Špecifikácie
------------

### Hlavné charakteristiky

* **Posádka**: 0
* **Dĺžka**: 14 m
* **Rozpätie krídel**: 26 m
* **Užitočné zaťaženie**: 1 000 kg
* **Maximálna vzletová hmotnosť**: 5 300 kg
* **Pohonná jednotka**: 1 × turboventilátorový motor Pratt & Whitney PT6A-67A s výkonom 900 kW

### Výkony

* **Maximálna rýchlosť**: 370 km/h
* **Dolet**: 7 400 km
* **Dostup**: 14 000 m
* **Výdrž**: do 36 hodín

Pozri aj
--------

* General Atomics MQ-9 Reaper

Referencie
----------


|  |  |
| --- | --- |
| Portal | Portál letectvo |

1. ↑  Heron / Machatz 1 Unmanned Aerial Vehicle (UAV), Israel
2. ↑  Heron TP
3. ↑  IAF to operate Heron UAV this year
4. ↑  Heron TP (EITAN)
5. ↑  India Wants Its New Armed Israeli Drones Fast
6. ↑  India to buy Heron TP UAVs
7. ↑  Germany chooses Heron TP as interim MALE UAV
8. ↑  Israeli drone commander: 'The life and death decisions I took in Gaza'
9. ↑  HERON TP MALE UAV SYSTEM